|  |  |
| --- | --- |
| Projekt: | Lepšie verejné politiky pre marginalizované rómske komunity |
| Organizácia: | Človek v ohrození, n. o. |
| Operačný program: | Efektívna verejná správa |
| Kód žiadosti o NFP: | NFP314011L915 |
| Názov aktivity: | Hlavná aktivita č. 1, Skvalitňovanie sociálnych služieb MRK |
| Názov výstupu: | Legislatívny návrh  |
| Názov legislatívneho návrhu: | Presun sociálnej služby Komunitné centrum mimo hlavu krízovej intervencie |
| Subjekt, ktorému sa návrh opatrenia predkladá: | Ministerstvo práce, sociálnych vecí a rodiny SR |

**(Návrh)**

**Z Á K O N**

**z ... 2020,**

**ktorým sa mení a dopĺňa zákon č. 448/2008 Z. z. o sociálnych službách a o zmene a doplnení zákona č. 455/1991 Zb. o živnostenskom podnikaní (živnostenský zákon) v znení neskorších predpisov**

Národná rada Slovenskej republiky sa uzniesla na tomto zákone:

**Čl. I**

Zákon č. 448/2008 Z. z. o sociálnych službách a o zmene a doplnení zákona č. 455/1991 Zb. o živnostenskom podnikaní (živnostenský zákon) v znení neskorších predpisov sa mení a dopĺňa takto:

1.     V § 12 ods. 1 písm. a) bod 1. sa vypúšťa časť 2.3.

Súčasne sa časti 2.4 až 2.7 tohto bodu primerane prečíslujú.

2.     V § 12 ods. 1 sa za písm. e) vkladá nové písm. f), ktoré znie:

„f) sociálne služby komunitného rozvoja, ktorými sú

1. komunitné centrum.“

3.     V § 13 ods. 2 sa na konci druhej vety pripájajú slová „alebo komunitné centrum“.

4.     § 13 ods. 3 znie:

„(3) Terénna forma sociálnej služby sa poskytuje fyzickej osobe v jej prirodzenom sociálnom prostredí, v jej domácom prostredí alebo v komunitnom centre.“

5.     § 24d sa vypúšťa.

**Čl. II**

Tento zákon nadobúda účinnosť (1. januára 2022).

**D Ô V O D O V Á  S P R Á V A**

**A. Všeobecná časť**

Hlavným cieľom zákona je úprava ukotvenia komunitného centra v rámci zákona o sociálnych službách, najmä s ohľadom na aktuálne zaradenie komunitného centra medzi sociálne služby krízovej intervencie.

  V rámci plánovaných aktivít projektu, ktoré spočívali vo:

1.   vytvorení multisektorového partnerstva subjektov prevádzkujúcich KC na území POSK,

2.  vytvorení platformy mimovládnych organizácii pôsobiacich v oblasti sociálneho začlenenia MRK,

3. vytvorení multisektorového partnerstva subjektov pôsobiacich v oblasti sociálneho začlenenia MRK (a pravidelných stretnutiach týchto partnerstiev a platforiem),

4.  vypracovaní Analýzy legislatívy sociálnych služieb podporujúcej marginalizované rómske komunity,

5.   vypracovaní štúdie fungovania národných projektov na podporu činnosti KC na podklade prieskumu medzi prevádzkovateľmi a odbornými garantmi komunitných centier,

6.  a v neposlednom rade na základe našej dlhoročnej skúsenosti v prevádzkovaní komunitných centier,

sa nám podarilo identifikovať problémové oblasti v ukotvení sociálnej služby komunitné centrum v zákone o sociálnych službách.

Komunitné centrum je v zákone o sociálnych službách vymedzené ako sociálna služba pre účely integrovaného pôsobenia na jednotlivcov, rodiny i komunity, zároveň je však systémovo začlenené do skupiny sociálnych služieb krízovej intervencie, čo predznamenáva jeho primárne pôsobenie v oblasti riešenia životných kríz ako prechodného stavu.

Legislatívne nastavenie pravidiel pre činnosť komunitných centier tak do istej miery limituje napĺňanie komplexnej misie tohto druhu sociálnej služby ako nástroja zameraného na rozvoj komunity a komunitného života organizovaného na samosprávnom základe.

Systematickému a odbornému pôsobeniu komunitného centra na komunitu ako celok v súčasnosti bránia niektoré zákonom ustanovené, rovnako praxou ustálené okolnosti, ako napríklad, že komunitné centrum je stále často vnímané ako  „sociálna služba pre Rómov“, čo limituje východiská podpory ich sociálneho začlenenia do širších komunitných vzťahov, pričom právne podmienky pre pôsobenie KC na komunitu a na podporu komunitného rozvoja nie sú doposiaľ dôsledne definované.

Z multisektorových stretnutí, platforiem a zrealizovaných analýz nám vyplýva, že komunitné centrum by malo byť skôr nástrojom občianskej participácie a komunitného rozvoja a malo by byť teda chápané ako inštitucionalizovaný priestor a nástroj komunitného rozvoja zameraného na zlepšovanie kvality života všetkých ľudí v komunite.

Preto v rámci legislatívy navrhujeme úpravu zákona o sociálnych službách, kde navrhujeme vyňať sociálnu službu komunitné centrum zo sociálnych služieb krízovej intervencie, pričom navrhujeme definovanie samostatného druhu sociálnej služby/samostatnej hlavy, ktorou by boli sociálne služby komunitného rozvoja, medzi ktoré by sociálna služba komunitné centrum bola zaradená.

**B. Osobitná časť**

**K Čl. I**

**K bodu 1**

Navrhuje sa, aby sa komunitné centrum vypustilo ako zariadenie, v ktorom sa poskytujú sociálne služby krízovej intervencie. Na tento bod bezprostredne nadväzuje súvisiaca úprava v bode 2 nižšie.

**K bodu 2**

V nadväznosti na bod 1 sa do zákona navrhuje doplniť nové sociálne služby podľa druhu, ktorými sú sociálne služby komunitného rozvoja. Jednou zo sociálnych služieb komunitného rozvoja je aj komunitné centrum, ako pojem zavedený do zákona v pozmenenom význame oproti jeho doterajšej právnej úprave.

**K bodu 3**

Navrhuje sa, aby sa miestnom poskytovania sociálnej služby mohlo stať aj komunitné centrum. Nakoľko v bode 1 dochádza k vyčleneniu zariadenia „komunitné centrum“ spomedzi „zariadení“, v ktorých sa sociálne služby poskytujú, je potrebné doplniť, že komunitné centrum sa môže okrem „zariadení“ poskytovať aj v komunitnom centre.

**K bodu 4**

V nadväznosti na body 1, 2 a 3 sa navrhuje, aby terénnu formu sociálnej služby bolo možné poskytovať fyzickej osobe aj v komunitnom centre. Doposiaľ bolo možne túto formu sociálnych služieb poskytovať iba v prirodzenom prostredí alebo v domácom prostredí fyzickej osoby. Je zrejmé, že komunitné centrum nespĺňa definíciu domáceho prostredia ani prirodzeného prostredia fyzickej osoby.

**K bodu 5**

V tretej hlave s názvom „Sociálne služby krízovej intervencie“ sa navrhuje vypustiť § 24d. Ide o nevyhnutnú úpravu logicky nadväzujúcu na bod 1 vyššie.

**K Čl. II**

         Vzhľadom na predpokladanú dĺžku legislatívneho procesu, lehotu potrebnú na prerokovanie návrhu zákona a lehotu na vyhlásenie zákona, ako aj na potrebu príprav na implementáciu navrhovaných zmien do praxe sa účinnosť predkladanej právnej úpravy navrhuje od (1. januára 2022).

V Bratislave, 31.3.2020 Mgr. Peter Adam

projektový manažér

Mgr. Klaudia Schneiderová, PhD.

koordinátorka a metodička sociálnej práce

Tento projekt je podporený z Európskeho sociálneho fondu z Operačného programu Efektívna verejná správa.